Številka: 007-0002/2019
Datum: 09.06.2022

OBČINA PREVALJE
ŽUPAN

PREDLOG:		SPREMEMBE IN DOPOLNITVE STATUTA OBČINE PREVALJE

I. UVOD
Predlagatelj:	 Župan Občine Prevalje 	
Faza sprejemanja:	Predlog – I. obravnava	
Pravna podlaga:	8. odstavek 32. člena Zakona o lokalni samoupravi (Uradni list RS, št. 94/07 – uradno prečiščeno besedilo, 94/07 – uradno prečiščeno besedilo, 76/08, 79/09, 51/10, 40/12 – ZUJF, 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A in 80/20 – ZIUOOPE) in 
17. člen Statuta (Uradno glasilo slovenskih občin, št. 70/15)	
Razlogi, ocena stanja, cilji in načela in obrazložitev:	Komisija za statut in pravna vprašanja je na predlog Sveta invalidov pripravila spremembe Statuta Občine Prevalje in Poslovnika Občinskega sveta Občine Prevalje. Občinski svet Občine Prevalje je na 18. redni seji dne 15.12.2016 ustanovil občasno delovno telo občinskega sveta »Svet invalidov«. Svet invalidov je sestavljen iz 7 članov, in sicer ga sestavljajo štirje predstavniki občinskega sveta in trije predstavniki invalidskih organizacij oziroma drugih društev, ki delujejo na območju Občine Prevalje. Svet invalidov spremlja in koordinira aktivnosti za uresničevanje akcijskega načrta in praviloma enkrat letno poroča županu in Občinskemu svetu Občine Prevalje. Svet invalidov je predlagal, da se preimenuje naziv »Svet invalidov« v naziv »Svet za invalide« ter da se občasno delovno telo ustanovi kot stalno delovno telo občinskega sveta zaradi stalnega kontinuiranega dela na področju varstva invalidov v Občini Prevalje. Zaradi navedenega Komisija za statut in pravna vprašanja predlaga spremembo določil 17., 20., 21., 26., 27., in 28. člena Statuta Občine Prevalje in spremembo določenih členov Poslovnika Občinskega sveta Občine Prevalje, s katerimi spremeni status Sveta invalidov v stalno delovno telo in spremeni ime sveta invalidov. Spremembe statuta glede Sveta invalidov začnejo veljati in se začnejo uporabljati naslednji dan po objavi v Uradnem glasilu slovenskih občin.
Nadalje je Komisija za statut in pravna vprašanja na podlagi pobud svetnikov ugotovila, da so pogoji za imenovanje članov Nadzornega odbora Občine Prevalje glede stopnje izobrazbe previsoki, kar pomeni težavo pri imenovanju kandidatov za člane nadzornega odbora. Zaradi navedenega se predlaga znižanje stopnje izobrazbe, kakor izhaja iz predloženega predloga sprememb, iz sedme stopnje (VII) na visoko strokovno izobrazbo (VI/2). Tako bi se po novem zahtevalo, da ima kandidat za člana nadzornega odbora končano najmanj visokošolsko strokovno izobraževanje (prejšnje)/visokošolska strokovna izobrazba (prejšnja) ali najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) ali najmanj visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja). Spremembe statuta, ki se nanašajo na stopnjo izobrazbe članov nadzornega odbora, začnejo veljati naslednji dan po objavi v Uradnem glasilu slovenskih občin, uporabljati pa se začnejo z novim mandatom občinskega sveta.
	
Finančne posledice:	Sprejetje tega statuta sama po sebi nima finančnih posledic. 	

Zaradi navedenega predlagamo Občinskemu svetu Občine Prevalje v sprejem naslednji
predlog sklepa:	Občinski svet Občine Prevalje sprejme Spremembe in dopolnitve Statuta Občine Prevalje v prvi obravnavi.	

		Župan Občine Prevalje:
		     Dr. Matija TASIČ

II. BESEDILO SPREMEMB IN DOPOLNITEV STATUTA
Na podlagi 8. odstavka 32. člena Zakona o lokalni samoupravi (Uradni list RS, št. 94/07 – uradno prečiščeno besedilo, 76/08, 79/09, 51/10, 40/12 – ZUJF, 14/15 – ZUUJFO, 11/18 – ZSPDSLS-1, 30/18, 61/20 – ZIUZEOP-A in 80/20 – ZIUOOPE) in 17. člena Statuta Občine Prevalje(Uradno glasilo slovenskih občin, št. 70/15) je  Občinski svet Občine Prevalje na ___ redni seji dne _____ sprejel

SPREMEMBE IN DOPOLNITVE
STATUTA OBČINE PREVALJE
1.	člen
S temi spremembami in dopolnitvami se spreminja Statut Občine Prevalje (Uradno glasilo slovenskih občin, št. 70/15, v nadaljevanju Statut).

2.	člen
Spremeni se deveta alineja drugega odstavka 17. člena Statuta, ki se sedaj glasi:

»·       imenuje in razrešuje člane delovnih teles občinskega sveta odborov občinskega sveta,«.

3.	člen
Spremeni se 20. člen Statuta, ki se sedaj glasi:

»20. člen

Strokovno pripravo gradiv, organizacijsko in administrativno delo za potrebe občinskega sveta ter pomoč pri pripravi in vodenju sej občinskega sveta ter njegovih delovnih teles zagotavlja občinska uprava.

4.	člen
Spremeni se četrti odstavek 21. člena Statuta, ki se sedaj glasi:

»(4) Župan mora predloge delovnih teles občinskega sveta ter predloge članov občinskega sveta iz prejšnjega odstavka dati na dnevni red, ko so pripravljeni tako, kot je določeno v poslovniku občinskega sveta.«.

5.	člen

Spremeni se deveti odstavek 21. člena Statuta, ki se sedaj glasi:

»(9) Predsednik nadzornega odbora občine, predsedniki delovnih teles občinskega sveta ter tajnik občine so se dolžni udeležiti seje občinskega sveta in odgovarjati na vprašanja članov občinskega sveta, kadar se obravnavajo vprašanja iz njihove pristojnosti oziroma njihovega področja dela.«.
6.	člen

V Statutu se spremeni naziv poglavja 2.1 Odbori in komisije občinskega sveta, ki se sedaj glasi:

„2.1 Delovna telesa občinksega sveta“.

7.	člen
Spremeni se 26. člen Statuta, ki se sedaj glasi:

»26. člen

(1) Stalna delovna telesa občinskega sveta so:
- odbor za proračun in finance,
- odbor za komunalne zadeve in varstvo okolja,
- odbor za gospodarske dejavnosti,
- odbor za družbene dejavnosti,
- komisija za statut in pravna vprašanja,
- svet za invalide.
(2) Odbori in svet za invalide štejejo 7 članov, komisija pa 5 članov. Delovno področje in število članov posameznega delovnega telesa občinskega sveta se določi s poslovnikom občinskega sveta.«.

8.	člen
Spremeni se 27. člen Statuta, ki se sedaj glasi:

»27. člen

(1) Člane delovnih teles imenuje občinski svet izmed svojih članov, lahko pa tudi izmed drugih občanov, vendar največ polovico članov. Predlog kandidatov za člane pripravi komisija za mandatna vprašanja, volitve in imenovanja.
(2) Delo delovnega telesa občinskega sveta vodi član občinskega sveta kot predsednik.
(3) Prvo sejo delovnega telesa skliče župan.
(4) Članstvo v delovnem telesu občinskega sveta ni združljivo s članstvom v nadzornem odboru občine ali z delom v občinski upravi.«.

9.	člen

Spremeni se 28. člen Statuta, ki se sedaj glasi:

»28. člen

(1) Delovna telesa občinskega sveta v okviru svojega delovnega področja v skladu s poslovnikom občinskega sveta obravnavajo zadeve iz pristojnosti občinskega sveta in dajejo občinskemu svetu mnenja in predloge.
(2) Delovna telesa občinskega sveta lahko predlagajo občinskemu svetu v sprejem odloke in druge akte iz njegove pristojnosti, razen proračuna in zaključnega računa proračuna in drugih aktov, za katere je v zakonu ali v statutu občine določeno, da jih sprejme občinski svet na predlog župana.«.

10.	člen
Tretji odstavek 41. člena Statuta se spremeni tako, da se doda na novo glasi:
»(3) Kandidati za člana nadzornega odbora morajo imeti končano najmanj visokošolsko strokovno izobraževanje (prejšnje)/visokošolska strokovna izobrazba (prejšnja) ali najmanj visokošolsko strokovno izobraževanje (prva bolonjska stopnja)/visokošolska strokovna izobrazba (prva bolonjska stopnja) ali najmanj visokošolsko univerzitetno izobraževanje (prva bolonjska stopnja)/visokošolska univerzitetna izobrazba (prva bolonjska stopnja) ter najmanj 5 let ustreznih delovnih izkušenj.«.
11.	člen
Te Spremembe in dopolnitve Statuta Občine Prevalje začnejo veljati naslednji dan po objavi v Uradnem glasilu slovenskih občin. Določbe 10. člena teh sprememb in dopolnitev Statuta Občine Prevalje se začnejo uporabljati z novim mandatom občinskega sveta, vse ostale določbe pa se začnejo uporabljati naslednji po objavi v Uradnem glasilu slovenskih občin.

Številka: 007-0002/2019
Datum: _______________

								Župan Občine Prevalje:
								Dr. Matija TASIČ